अमेरिकी रेगुलेटर अडाणी ग्रुप की जांच कर रहा, सेंसेक्स 259 अंक गिरकर 63,000 से नीचे पहुंचा
BSE NSE Sensex Today, Stock Market Latest Updates मिले जुले ग्लोबल संकेतों के बीच घरेलू शेयर बाजार में आज यानी शुक्रवार (23 जून) को बिकवाली देखने को मिल रही है।
मिले जुले ग्लोबल संकेतों के बीच घरेलू शेयर बाजार में आज यानी शुक्रवार (23 जून) को बिकवाली रही। आज के कारोबार में सेंसेक्स 259 अंक गिरकर 62,979 के स्तर पर बंद हुआ। सेंसेक्स के 30 शेयरों में से 23 में गिरावट और केवल 7 शेयरों में तेजी है। वहीं अडाणी ग्रुप के सभी 10 शेयरों में गिरावट रही। अडाणी एंटरप्राइजेज सबसे ज्यादा 7% टूटा।
उधर, निफ्टी भी 105 अंक की गिरावट के साथ 18,665 के स्तर पर बंद हुआ। निफ्टी पर लगभग सभी सेक्टोरल इंडेक्स गिरावट में बंद हुए। निफ्टी मेटल सबसे ज्यादा 2.48% गिरकर बंद हुआ। ऑटो, बैंक और आईटी में करीब 1% की गिरावट रही। केवल निफ्टी फार्मा ऐसा इंडेक्स रहा जो 0.15% चढ़कर बंद हुआ। निफ्टी पर टॉप लूजर अडाणी एंटरप्राइजेज रहा।
अडाणी ग्रुप की जांच कर रहा अमेरिकी नियामक
अमेरिकी फर्म हिंडनबर्ग रिसर्च के स्टॉक मैनिपुलेशन और अकाउंटिंग फ्रॉड के आरोपों के बाद अडाणी ग्रुप ने इनवेस्टर्स रोडशो किया था। इसके तहत उसने निवेशकों से बातचीत की थी।
ब्लूमबर्ग की रिपोर्ट के मुताबिक अब अमेरिकी नियामक सिक्योरिटीज एंड एक्सचेंज कमीशन इसकी जांच कर रही है। अटॉर्नी ऑफिस ने अडाणी ग्रुप के बड़े शेयरहोल्डर्स से पूछा है कि ग्रुप के साथ उनकी क्या बातचीत हुई। हालांकि, अडाणी ग्रुप के प्रवक्ता ने कहा कि ग्रुप को अमेरिकी रेगुलेटर्स की ओर से निवेशकों को भेजे गए सम्मन के बारे में जानकारी नहीं है।
मार्केट कैप 10 लाख करोड़ रुपए से नीचे पहुंचा
अडाणी ग्रुप की लिस्टेड कंपनियों का मार्केट कैप एक महीने में पहली बार 10 लाख करोड़ रुपए के स्तर से नीचे आ गया। शुक्रवार को मार्केट क्लोजिंग के बाद ग्रुप का कंबाइन्ड मार्केट कैप 9.8 लाख करोड़ रुपए था। ग्रुप ने 22 मई को पहली बार हिंडनबर्ग मामले के बाद 10 लाख करोड़ रुपए के मार्केट कैप को फिर से हासिल किया था।
SEBI की कार्रवाई के बाद एरॉस का शेयर 20% टूटा
एरॉस इंटरनेशनल का शेयर 20% टूटकर करीब 21.10 रुपए पर आ गया है। मार्केट रेगुलेटर SEBI ने कंपनी के MD सुनील अर्जन लूला और CEO प्रदीप कुमार द्विवेदी पर कार्रवाई की है। इन दोनों के लिए कंपनी बोर्ड में शामिल होने या मैनेजमेंट में अहम पद संभालने पर रोक लगा दी गई है। फंडों की हेराफेरी के मामले में एक अंतरिम ऑर्डर के जरिए ये कार्रवाई की गई है।
सेंसेक्स 284 अंक फिसलकर 63,238 पर बंद हुआ था
कल यानी गुरुवार (22 जून) को शेयर बाजार में गिरावट देखने को मिली थी। सेंसेक्स 284 अंक फिसलकर 63,238 के स्तर पर बंद हुआ था। सेंसेक्स के 30 शेयरों में से 20 में गिरावट और 10 में तेजी रही थी। वहीं निफ्टी में भी 85 अंक की गिरावट देखने को मिली थी। ये 18,771 के स्तर पर बंद हुआ था।
FII और DII डेटा
22 जून 2023 के कारोबार में फॉरेन इंस्‍टीट्यूशनल इन्‍वेस्‍टर्स (FIIs) नेट सेलर्स रहे जबकि डोमेस्टिक इंस्‍टीट्यूशनल इन्‍वेस्‍टर्स (DIIs) नेट बायर्स रहे। नेशनल स्टॉक एक्सचेंज के प्रोविजनल डाटा के अनुसार FIIs ने गुरूवार को 693.28 करोड़ रुपए के शेयर बेचे। इस दौरान डोमेस्टिक इंस्‍टीट्यूशनल इन्‍वेस्‍टर्स ने 219.42 करोड़ रुपए के शेयर खरीदे।